
LA NETA UCELETO 

Me konocas uceleto, 

Tre belega uceleto, 

Qua mantenas bon ordino 
Kom boneg menajistino. 

Kande uceletoyuni 
(Quale omna ucelyuni) 
Desnetigas lia nesto, 

Ho! E1 facas grand tempesto! 

LU PRIZAS KUKETI 


U1 stranja hometo 
Kun blu chapeleto 
Advenas e kompras 
Singladie kuketo. 

Ta stranja hometo 
Men pagas moneto. 

Ma por chokolado 
Lu ofras rideto. 



6 


ME ESOS MUZIKISTO 


La voyo esas bona, la vetero es belega, 

La nubi esas fora e la suno es varmega. 

La mondo nur bezonas injenioza trubaduro, 

E me havas mea fluto, e me havas la tamburo. 
Venas l’advoko 
A nova loko! 

Me metas la chapelo e me metas mea shui, 
Pakigas ul nutraji e pakigas la sur-shui, 

E me tut! tut! tut-as! E me pum! pum! pum-as! 
Til ke uceli kantas e til ke abeli zumas. 

TRENO-IRADO 


Irante per la treno, 

Klik-klak! Klik-klak! 
Manjante la pistachi, 

Krik-krak! Krik-krak! 

Preterpasas nun la ponti, 
Nun la prati, nun la monti. 
La horlojo kontas milii, 

Tik-tak! Tik-tak! 

L’OMBRETO 

Me havas bel ombreto 
Qua akompanas me, 

E kande me saltetas, 
Saltetas lu anke. 

Ma kande me dormeskas 
Ed extingas kandeleto, 
Me nule savas ube 
Adiras ta ombreto! 

FOLA KANSONI 

Mikra Billi Bumpo 
Stacis sur stumpo 
Pozante kom statuo — 
Ma falis adsur pumpo. 

ROBERTO RAPOTO 

Bodito bodoto, Roberto Rapoto 
Segliras ad India en granda boto. 

II hisas naztuko di matro kom flago. 
Dejuno konsistas ek pano e frago 
E lua hundyuno guvernas la roto. 
Do tale segliras Roberto Rapoto. 

MEA BON AMIKO 


Mea bon amiko 
Prizas mea nomo. 
Mea bon amiko 
Venas a la domo. 

Mea bon amiko 
Havas red bobino. 
Mea bon amiko 
Pleas violino. 

Humuroza esas 
Mea bon amiko. 
Bona homo esas 
Mea bon amiko! 

LUNO, HO LUNO 


Luno, ho Luno en steloza cielo, 

Adube vu sempre iras? 

Luno, ho luno en blua brilo, 

Nun mikra opalo, nun granda berilo, 
Adube vu sempre iras? 

‘Me iras a fora landi e mondi, 

A1 monti di Ceylon e super la ondi 
Ube Sindbad segliris ed Ahab sinkis, 

Ed al agri ube le Caesar vinkis. 

Me iras inter la steli jiranta 
E kun kometi deliranta. 

Adibe me sempre iras.’ 

MARCHANTE AD LONDON 



Hundyuno, Katyuno, e yuna Museto 
Marchas felice ad London. 

Hundyuno avide vizitos la Rejo, 
Katyuno solene parlernos solfejo, 
E yuna Museto zumas zumeto 
Marchante felice ad London. 


Hundyuno, Katyuno, e yuna Museto 
Retro-marchas adheme. 

Hundyuno habile vizitis la Rejo, 
Katyuno facile parlernis solfejo, 
Museto ankore zumas zumeto 
Retro-marchante adheme. 

SPEKTAKLO 



Sioro Herodio 
Siflas melodio. 



Onklino Toni 
Jonglas baloni. 




Old Avo Dono 
Kantas kansono. 

Siorino Triggo 
Dansas jigo. 

SUR LA VOYO 



Sur la voyo a Toronto 
Me renkontris rodomonto 
Qua naracis bel rakonto 
Pri luktar kun mastodonto. 



Sur la voyo a Milano 
Me renkontris grand rafano 
Qua, manjante marcipano, 
Pleis Mozart per piano. 



Sur la voyo a Chiclayo 
Me renkontris gros kobayo 
Qua kurtezis papagayo 
En red karavanserayo. 


Ed, renkontrinte li, 
Me rivenas nun a vi. 

VOYAJO AL URBO 


Kelka kozi 
Sen repozi 

Iris aden New York urbo. 
Ovo, plumo, 

E legumo 

Trovis su en granda turbo. 

‘Me ruptesos, 

Aplastesos!’ 

Kriis l’ovo tre timanta. 

La legumo 

Zumis zumo 

Pro kolombo minacanta. 



Ma la plumo, 

Sub la lumo 
Di ta ecitanta loko, 
Ridis tante 
Provokante 

Quaze lo es bela moko! 

LA GRANDA SOLDATINO 



Me havas chapeleto 
E me havas red jaketo 
E brilanta espadeto 

Por servar la rejino. 

E quale mea frato, 

Me ya marchos kom soldato 
Kun la hundo e la kato 
Por servar la rejino. 

YEN VENAS OLD KAULO 


Yen venas old kaulo portanta boneto, 
Beleta boneto kun verda rubando. 
Dop elu karoto kun or braceleto 
Ed en la hararo jilfloro-girlando. 

E nun onyonino en robo hel-flava 
Pazetas lejere en ica parado, 

E fine vinagro-botelo tre brava 
Fiere spricizas la friand salado. 

LAVAKANCO 


Belega belugo 
En la oceano 
Kun sua kompano, 
Natanta tortugo, 

Voyajis flanante 
De kold latitudi 
Til varma Bermudi, 
Totvoye ridante. 

E dum la eklipso 
La du kamaradi 
Drinkis limonadi 
E dansis kalipso. 

